Document ID: 32013D0752

VYKONÁVACIE ROZHODNUTIE KOMISIE
z 11. decembra 2013,
ktorým sa mení rozhodnutie 2006/771/ES o harmonizácii rádiového frekvenčného spektra na využitie zariadeniami s krátkym dosahom a ktorým sa zrušuje rozhodnutie 2005/928/ES
[oznámené pod číslom C(2013) 8776]
(Text s významom pre EHP)
(2013/752/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
keďže:
(1)
Rozhodnutím Komisie 2006/771/ES (2) sa harmonizujú technické podmienky na využívanie spektra širokou škálou zariadení s krátkym dosahom vrátane aplikácií, ako sú poplašné systémy, miestne komunikačné zariadenia, otvárače dverí, zdravotnícke implantáty a inteligentné dopravné systémy. Zariadenia s krátkym dosahom sú väčšinou výrobky určené pre široké vrstvy obyvateľstva a/alebo prenosné výrobky, ktoré sa môžu bez problémov prenášať cez hranice a používať v zahraničí, rozdielne podmienky prístupu k rádiovému spektru však bránia ich voľnému pohybu, zvyšujú výrobné náklady a predstavujú riziko škodlivého rušenia s inými rádiovými aplikáciami a službami.
(2)
V rozhodnutí Európskeho parlamentu a Rady č. 243/2012/EÚ zo 14. marca 2012, ktorým sa zriaďuje viacročný program politiky rádiového frekvenčného spektra (3), sa od členských štátov vyžaduje, aby v spolupráci s Komisiou a v prípade potreby podporovali kolektívne, ako aj spoločné využívanie frekvenčného spektra s cieľom zlepšiť efektívnosť a flexibilitu.
(3)
V dôsledku rastúceho významu zariadení s krátkym dosahom pre hospodárstvo a rýchlych zmien v technológiách a požiadavkách zo strany spoločnosti je pravdepodobné, že sa objavia nové aplikácie pre zariadenia s krátkym dosahom. Tieto aplikácie si vyžadujú pravidelnú aktualizáciu podmienok harmonizácie frekvenčného spektra.
(4)
Dňa 5. júla 2006 Komisia vydala podľa článku 4 ods. 2 rozhodnutia č. 676/2002/ES trvalý mandát Európskej konferencii poštových a telekomunikačných administratív (CEPT) na aktualizovanie prílohy k rozhodnutiu 2006/771/ES ako reakciu na vývoj technológií a trhu v oblasti zariadení s krátkym dosahom.
(5)
V rozhodnutiach Komisie 2008/432/ES (4), 2009/381/ES (5), 2010/368/EÚ (6) a vo vykonávacom rozhodnutí Komisie 2011/829/EÚ (7) sa už zmenili harmonizované technické podmienky pre zariadenia s krátkym dosahom uvedené v rozhodnutí 2006/771/ES, a to prostredníctvom nahradenia prílohy k uvedenému rozhodnutiu.
(6)
CEPT vo svojej správe z marca 2013 (8), ktorú predložila ako reakciu na uvedený mandát, informovala Komisiu o výsledkoch žiadaného preskúmania kategórií „typ zariadenia s krátkym dosahom“ a „iné obmedzenia využívania“ uvedených v prílohe k rozhodnutiu 2006/771/ES a odporučila Komisii zmeniť celý rad technických aspektov v uvedenej prílohe.
(7)
Z výsledkov mandátu vyplýva, že vzhľadom na zariadenia s krátkym dosahom v prevádzke na nevýhradnom základe a na základe spoločného využívania je na jednej strane potrebná jednak právna istota vzhľadom na možnosť spoločne využívať spektrum, pričom túto právnu istotu možno dosiahnuť pomocou predvídateľných technických podmienok spoločného využívania harmonizovaných pásem, ktoré budú zárukou spoľahlivého a efektívneho využívania harmonizovaných pásem. Na druhej strane je pri týchto zariadeniach s krátkym dosahom potrebná aj dostatočná flexibilita umožňujúca širokú škálu aplikácií, aby bolo možné maximalizovať výhody bezdrôtových inovácií v Únii. Preto je potrebné harmonizovať vymedzené technické podmienky používania s cieľom zabrániť škodlivému rušeniu a zaručiť čo najväčšiu mieru flexibility a zároveň podporovať to, aby zariadenia s krátkym dosahom spoľahlivo a efektívne využívali frekvenčné pásma.
(8)
Tento účel sa dosiahne zrušením pojmu „typ“ zariadenia s krátkym dosahom a harmonizáciou kategórií zariadení s krátkym dosahom. Predvídateľné rámcové podmienky spoločného využívania pre celú skupinu zariadení s krátkym dosahom by sa mohli stanoviť dvoma druhmi kategórií. Zariadenia s krátkym dosahom sú v týchto kategóriách zoskupené buď na základe podobného mechanizmu na prístup k spektru alebo na základe spoločných scenárov používania, ktoré určujú očakávanú hustotu ich rozmiestnenia.
(9)
Rozsah kategórií, ako je definovaný v technickej prílohe, používateľom zaručuje predvídateľnosť vzhľadom na iné zariadenia s krátkym dosahom, ktoré môžu využívať rovnaké frekvenčné pásmo na nevýhradnom základe a na základe spoločného využívania. Podľa smernice Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a vzájomnom uznávaní ich zhody (9) (smernica o RaKTZ) by výrobcovia v rámci takýchto kategórií mali zaručiť, aby zariadenia s krátkym dosahom skutočne nespôsobovali škodlivé rušenie iných zariadení s krátkym dosahom.
(10)
V konkrétnych frekvenčných pásmach, na ktoré sa toto rozhodnutie vzťahuje, sa kombináciou harmonizovaných kategórií zariadení s krátkym dosahom a technických podmienok používania (frekvenčné pásmo, maximálny prenosový výkon/maximálna intenzita poľa/maximálna hustota výkonu, dodatočné parametre a iné obmedzenia využívania) zriaďuje harmonizované prostredie spoločného využívania, ktoré zariadeniam s krátkym dosahom umožňuje spoločne využívať spektrum na nevýhradnom základe, bez ohľadu na účel tohto využívania spektra.
(11)
S cieľom zabezpečiť právnu istotu a predvídateľnosť harmonizovaných prostredí spoločného využívania by používanie harmonizovaných pásem buď zariadeniami s krátkym dosahom, ktoré nepatria do harmonizovanej kategórie, alebo používanie harmonizovaných pásem podľa menej reštriktívnych technických parametrov bolo povolené len do takej miery, aby nevznikol negatívny vplyv na príslušné prostredie spoločného využívania pásma.
(12)
Komisia 6. júla 2011 podľa článku 4 ods. 2 rozhodnutia č. 676/2002/ES vydala CEPT ďalší mandát na vykonanie potrebných technických štúdií na podporu možného preskúmania rozhodnutia Komisie 2005/928/ES z 20. decembra 2005 o harmonizácii frekvenčného pásma 169,4 - 169,8125 MHz v Spoločenstve (10) s cieľom zabezpečiť efektívne využívanie harmonizovanej časti spektra v súlade s článkom 5 uvedeného rozhodnutia.
(13)
CEPT vo svojej správe z júna 2012 (11), ktorú predložila ako reakciu na uvedený druhý mandát, Komisii odporučila zahrnutie existujúcich a dodatočných opatrení na harmonizáciu vzhľadom na zariadenia s malým výkonom/krátkym dosahom v pásme 169 MHz do plánovanej zmeny prílohy k rozhodnutiu 2006/771/ES s cieľom zabezpečiť lepšiu viditeľnosť a transparentnosť harmonizovanej časti spektra (169,4 - 169,8125 MHz).
(14)
Na základe výsledkov práce CEPT je možné zjednodušiť regulačné podmienky pre zariadenia s krátkym dosahom. Harmonizáciou podmienok prístupu k spektru by sa dosiahol cieľ vytýčený vo viacročnom programe politiky rádiového frekvenčného spektra, teda podporovať kolektívne využívanie spektra na vnútornom trhu pre kategórie zariadení s krátkym dosahom.
(15)
Príloha k rozhodnutiu 2006/771/ES by sa preto mala zodpovedajúcim spôsobom zmeniť a rozhodnutie 2005/928/ES by sa malo zodpovedajúcim spôsobom zrušiť.
(16)
Zariadenia fungujúce v rámci podmienok stanovených v tomto rozhodnutí by takisto mali byť v súlade so smernicou o RaKTZ, aby využívali rádiové spektrum efektívnym spôsobom a nedochádzalo tak k škodlivému rušeniu, čo je možné dosiahnuť buď prostredníctvom plnenia harmonizovaných noriem, alebo iných postupov posudzovania zhody.
(17)
Opatrenia stanovené v tomto rozhodnutí sú v súlade so stanoviskom Výboru pre rádiové frekvenčné spektrum,
PRIJALA TOTO ROZHODNUTIE:
Článok 1
V článku 2 rozhodnutia 2006/771/ES sa dopĺňa tento bod:
„3.
‚kategória zariadení s krátkym dosahom‘ je skupina zariadení s krátkym dosahom, ktoré využívajú spektrum podobnými technickými mechanizmami na prístup k spektru alebo na základe spoločných scenárov používania spektra.“
Článok 2
Článok 3 rozhodnutia 2006/771/ES sa nahrádza takto:
„Článok 3
1. Členské štáty na nevýhradnom a nechránenom základe bez interferencií určia a sprístupnia frekvenčné pásma pre kategórie zariadení s krátkym dosahom podľa špecifických podmienok a v lehote na implementáciu, ako sa stanovuje v prílohe k tomuto rozhodnutiu.
2. Členské štáty môžu bez ohľadu na odsek 1 požiadať o výhody vyplývajúce z článku 4 ods. 5 rozhodnutia o rádiovom frekvenčnom spektre.
3. Týmto rozhodnutím nie je dotknuté právo členských štátov povoliť používanie frekvenčných pásem za menej reštriktívnych podmienok alebo zariadeniam s krátkym dosahom, ktoré nepatria do harmonizovanej kategórie, za predpokladu, že sa tým nezruší alebo neobmedzí možnosť prevádzkovať zariadenia s krátkym dosahom takejto kategórie na základe primeraného súboru harmonizovaných technických a prevádzkových podmienok, ktoré umožňujú zariadeniam s krátkym dosahom rovnakej kategórie spoločne využívať špecifickú časť spektra na nevýhradnom základe a na rôzne účely, ako sa špecifikuje v prílohe k tomuto rozhodnutiu.“
Článok 3
Príloha k rozhodnutiu 2006/771/ES sa nahrádza znením prílohy k tomuto rozhodnutiu.
Článok 4
Rozhodnutie 2005/928/ES sa zrušuje.
Článok 5
Členské štáty podajú Komisii správu o vykonávaní tohto rozhodnutia najneskôr do 1. septembra 2014.
Článok 6
Toto rozhodnutie je určené členským štátom.
V Bruseli 11. decembra 2013

Labels: 7
12